SKRIFTLIG FORESPØRGSEL E-1865/00

af Luis Berenguer Fuster (PSE) til Kommissionen

(9. juni 2000)

Om: Risici for arbejdstagernes og borgernes sikkerhed som følge af anvendelsen af nationale bestemmelser om sundhed og sikkerhed på arbejdspladsen i forbindelse med anlæg af tunneler

I svaret fra medlem af Kommissionen, Anna Diamantopoulou, af 3. april 2000 oplyses det, at det af en gennemgang af de spanske bestemmelser fremgår, at anvendelsen af bestemmelserne for minesektoren om anlæggelse af tunneler indebærer et højere beskyttelsesniveau for arbejdstagerne end det i direktiv 92/57/EØF fastsatte.

Imidlertid er denne påstand i fuldstændig modstrid med de konklusioner, man er nået frem til i de fleste medlemsstater. Det er i det mindste tilfældet i Italien, Portugal, Belgien, Irland, Det Forenede Kongerige, Frankrig og Tyskland, hvor ingen af gennemførelsesbestemmelserne til direktiv 92/104/EØF også omfatter anlæg i almindelighed eller tunnelarbejder og underjordiske anlæg af civil karakter i særdeleshed. Det lader til, at det spanske ministerium for offentlige arbejder er nået frem til samme konklusion, idet ministeriet på grundlag af de risici for arbejdstagernes og borgernes sikkerhed, der kan forekomme som følge af bestemmelserne for minesektoren, har set sig nødsaget til at vedtage en bekendtgørelse af 19. november 1998 om særlige regler for projektering, anlæg og udnyttelse af underjordiske bygværker til landevejstransport (IOS 98), som udelukker anvendelsen af bestemmelser om projekter, anlæg og udnyttelse af underjordiske og undersøiske bygværker samt hydrauliske anlæg og anlæg ved kyster. Der er for disse udarbejdet udkast til forskrifter, der er sendt til orientering og høring i de berørte sektorer.

Desuden kan der af ulykkesstatistikkerne for minesektoren uddrages konklusioner, som er helt modsatte kommissærens. Fra 1984 til 1999 er der i Spanien omkommet 741 personer ved arbejdsulykker i minesektoren. I denne periode og forud for vedtagelsen af de spanske bestemmelser, som er i strid med direktiv 92/57/EØF, og som findes i kongeligt dekret 1389/97, er der kun sket én alvorlig arbejdsulykke i forbindelse med bygningen af de mange tunneler, som i de sidste 15 år har indgået i infrastrukturprojekter i Spanien.

Hvad er det tekniske grundlag for Kommissionens påstand, ifølge hvilken anvendelsen i Spanien af bestemmelser om beskyttelse af arbejdstagernes sikkerhed i minesektoren i forbindelse med anlæggelse af underjordiske civile arbejder har forøget sikkerhedsniveauet for de arbejdstagere, der er beskæftiget med tunnelbyggeri?

Svar afgivet på Kommissionen vegne af Anna Diamantopoulou

(28. juli 2000)

Kommissionen erindrer det ærede medlem om, at det allerede af dens svar på hans skriftlige forespørgsel E-467/00(1) fremgik, at anvendelsen af bestemmelserne i kongeligt dekret 1389/1997, som gennemfører direktiv 92/104/EØF(2) om minimumsforskrifter vedrørende forbedring af arbejdstagernes sikkerhed og sundhed i udvindingsindustrien over eller under jorden i spansk lovgivning, på aktiviteter forbundet med tunnelarbejder, uanset arten heraf, sker med forbehold af bestemmelserne til gennemførelse af direktiv 92/57/EØF(3) om sikkerhed og sundhed på midlertidige eller mobile byggepladser, dvs. Real Decreto 1627/1997.

I overensstemmelse med EF-traktatens artikel 137, stk. 5 (tidl. artikel 118 A) kan de enkelte medlemsstater opretholde eller indføre strengere beskyttelsesforanstaltninger, når de er forenelige med traktaten.

Anvendelsen af nogle af bestemmelserne i direktiv 92/104/EØF på tunnelarbejde styrker rent faktisk de minimumsbeskyttelsesniveauer, som fastsættes i direktiv 92/57/EØF. Der er navnlig tale om minimumsbestemmelserne i del A i bilaget til direktiv 92/104/EØF vedrørende beskyttelse mod brandfare (pkt. 4.4), sprængstoffer og tændmidler (pkt. 5), redningsudstyr (pkt. 10), sikkerhedsøvelser (pkt. 11), førstehjælpsudstyr (pkt. 12) og minimumsbestemmelserne i del C vedrørende afstivning og terrænets stabilitet (pkt. 6), ventilation (pkt. 7), i forbindelse med brand, ild og overophedning, når anvendelsen af vanskeligt antændelige væsker til overførsel af mekanisk, hydrostatisk og/eller hydrokinetisk overførsel af energi viser sig nødvendig for at forebygge brand og spredning deraf (pkt. 11.3), belysning (pkt. 13), kontrol med tilstedeværelsen under jorden (pkt. 14) og tilrettelæggelsen af beredskab for hurtigt at kunne intervenere i tilfælde af en større ulykke (pkt. 15).

Alle disse minimumsbestemmelser supplerer og styrker det niveau for beskyttelse af sundhed og sikkerhed for arbejdstagere, der arbejder med tunnelbyggeri, der findes fastlagt i direktiv 92/57/EØF og navnlig dette direktivs pkt. 10 i bilag IV, del B.

Vedrørende de statistikker, som det ærede medlem henviser til, skal det præciseres, at det samlede antal arbejdstagere, der er omkommet i udvindingsindustrier (i perioden 1984-1999) i henhold til oplysninger fra de spanske myndigheder(4) omfatter dødsulykker i forbindelse med byggeri af tunneler samt arbejde under åben himmel og i bygninger knyttet til dette arbejde. Efter 1996 er data vedrørende ulykker i tunneler udtrykkeligt oplyst.

I strid med de data, som det ærede medlem anfører, fremgår det af de statistikker, som de spanske myndigheder har fremsendt, at der for perioden 1996-1999 var ni dødsulykker og fire alvorlige ulykker i forbindelse med tunnelarbejde.

(1) EFT C 330 E af 21.11.2000, s. 167.

(2) EFT L 404 af 31.12.1992.

(3) EFT L 245 af 26.8.1992.

(4) Informe de Actividad de la Comisión de Seguridad Minera, Dirección General de Minas, Ministerio de Industria y Energía ( junio 1999).